REPUBLIKA SRBIJA

NARODNA SKUPŠTINA

BIBLIOTEKA NARODNE SKUPŠTINE

**Tema: Zakonska regulativa o prekidu trudnoće**

**Datum: 16.11.2017.**

**Br. 28/IP**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte *istrazivanja@parlament.rs*. Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[SITUACIJA U REPUBLICI SRBIJI 2](#_Toc498085028)

[BOSNA I HERCEGOVINA, HRVATSKA I SLOVENIJA 4](#_Toc498085029)

[MAKEDONIJA 6](#_Toc498085030)

[CRNA GORA 8](#_Toc498085031)

Pitanje prekida trudnoće, koje spada među društveno najosetljivija pitanja, pokazalo se veoma spornim na nivou zakonske regulative, i jedno je od onih za koje ne postoje čvrsti međunarodni standardi. Primetno je da su pojedine države ovo pitanje rešavale sasvim različito, shodno sopstvenim društvenim vrednostima, pri čemu su upliv religije i verska uverenja većinskog stanovništva imala značajan uticaj na zakonodavce. Tako materija prekida trudnoće nije obuhvaćena Evropskom konvencijom o zaštiti ljudskih prava i dostojanstva ljudskog bića u pogledu primene biologije i medicine : Konvencija o ljudskim pravima i biomedicini ("Sl. glasnik RS - Međunarodni ugovori", br. 12/2010) iz 1997. godine, jer nije postignuta saglasnost potpisnica o ovoj temi. Što se tiče Evropske konvencije za zaštitu ljudskih prava i osnovnih sloboda ("Sl. list SCG - Međunarodni ugovori", br. 9/2003, 5/2005, 7/2005 - ispr. i "Sl. glasnik RS - Međunarodni ugovori", br. 12/2010 i 10/2015) iz 1950. godine, koja je ratifikovana od strane svih članica Saveta Evrope, ona svojim članom 2. proklamuje pravo na život, međutim nema jedinstvenog stava da li ovo pravo pripada i fetusu i u kojoj meri.

Pregledom evropskih zakona, može se primetiti da su rešenja sasvim različita, najpre u pogledu uslova za prekid trudnoće i samog postupka, a zatim, među zemljama koje uopšte dozvoljavaju prekid trudnoće na osnovu slobodne odluke same trudne žene, vremena do kada je taj prekid bezuslovan.

Tako, primera radi, Irska i Malta imaju najrigoroznija pravila u ovoj oblasti, nedozvoljavajući abortus, izuzev u slučaju kada je život trudnice u opasnosti, te nema nikakvog prostora za slobodu izbora, dok među najliberalnije zemlje po tom pitanju spadaju Holandija i Švedska (Holandija dozvoljava prekid trudnoće i do 24 nedelje, a Švedska do 18 nedelje trudnoće, uz minimalne uslove, poput konsultacija sa lekarima odgovarajuće struke).

Načelno, većina evropskih nacionalnih zakonodavstava bezuslovno dozvoljava prekid trudnoće do 12 nedelje, a za kasnije prekide trudnoće se propisuju manje ili više strogi uslovi.

# SITUACIJA U REPUBLICI SRBIJI

Ustav Republike Srbije ("Sl. glasnik RS", br. 98/2006) u članu 63. stav 1. proklamuje slobodu odlučivanja o rađanju, odnosno da svako ima pravo da slobodno odluči o rađanju dece. Ovo pravo bi se moralo tumačiti kao dvostruko - pozitivno, da svako ima pravo da rađa, i negativno, da svako ima pravo i da ne rađa, pa samim tim i prekine neželjenu trudnoću. Činjenica da je ovo drugo pravo, nakon što je proglašeno, odmah bitno ograničeno zakonom, izaziva brojne kontroverze. Stav 2. istog člana Ustava glasi da Republika Srbija podstiče roditelje da se odluče na rađanje dece i pomaže im u tome.

U Srbiji prekid trudnoće legalizovan je 1969. godine. Zakon o postupku prekida trudnoće u zdravstvenim ustanovama *(*“Sl. glasnik RS”,br. 16/95, 101/2005), nadalje Zakon, uređuje uslove i postupak prekida trudnoće, kao i hiruške intervencije u zdravstvenoj ustanovi. Prekid trudnoće može se izvršiti samo na zahtev trudne žene. Za prekid trudnoće kod lica mlađeg od 16 godina i lica potpuno lišenog poslovne sposobnosti, potrebna je i pismena saglasnost roditelja, odnosno staraoca. Ako se saglasnost ne može pribaviti od roditelja odnosno staraoca zbog njihove odsutnosti ili sprečenosti, potrebno je pribaviti saglasnost nadležnog organa starateljstva. Prekid trudnoće ne može se izvršiti kada se utvrdi da bi se njime teže narušilo zdravlje ili ugrozio život žene. Na postupak prekida trudnoće primenjuju se odredbe Zakona o zdravstvenoj zaštiti, ako ovim zakonom nije drugačije određeno. U skladu s članom 9. Zakona prekid trudnoće može se izvršiti kada trudna žena da pismenu saglasnost za prekid trudnoće.

Zdravstvena ustanova je dužna da ženi kojoj je izvršen prekid trudnoće obezbedi kontrolu zdravstvenog stanja, a u skladu s članom 12. Zakona, zdravstvena ustanova u kojoj se vrši prekid trudnoće dužna je da vodi evidenciju i medicinsku dokumentaciju o izvršenim prekidima trudnoće i da propisane izveštaje dostavlja nadležnom zavodu za zaštitu zdravlja. Ova evidencija i dokumentacija imaju karakter lekarske tajne i čuvaju se u posebnoj arhivi zdravstvene ustanove. Na osnovu ovih odredbi Zakona, u Srbiji je formiran nacionalni registar sa ličnim podacima i medicinskom dokumentacijom o izvršenim prekidima trudnoće.

U skladu s članom 7. Zakona postojanje uslova za prekid trudnoće utvrđuje:

1) do navršene desete nedelje trudnoće - lekar specijalista akušerstva i ginekologije zdravstvene ustanove;

2) od navršene desete nedelje trudnoće do navršene dvadesete nedelje trudnoće - konzilijum lekara odgovarajuće zdravstvene ustanove;

3) posle navršene dvadesete nedelje trudnoće - etički odbor zdravstvene ustanove.

Dakle, do navršene desete nedelje trudnoće trudnica nije ni dužna da navodi razlog za prekid trudnoće, niti je neko može pitati za njene razloge. Nakon navršene desete nedelje, situacija se drastično menja - ne samo što mora postojati razlog za prekid trudnoće, nego i sam prekid podleže odobrenju lekara.

Nakon desete nedelje, prekid trudnoće se može izvršiti u tri slučaja:

1. Kada postoji opasnost po život ili teško narušavanje zdravlja žene, koje se ne može otkloniti na drugi način;

2. Kada se na osnovu relevantnih testova utvrdi da je moguće da će se dete roditi sa teškim telesnim ili duševnim nedostacima;

3. Ukoliko je do začeća došlo izvršenjem krivičnih dela (silovanje, obljuba nad nemoćnim licem, obljuba nad maloletnim licem, obljuba zloupotrebom položaja, zavođenje i rodoskrnavljenje).

Odluka konzilijuma lekara ili etičkog odbora kojom se ne odobrava prekid trudnoće ne omogućava trudnici  pravo da se žali, jer Zakon ne predviđaju tu mogućnost.

Član 10. Zakona propisuje zdravstvene ustanove u kojima se mogu obaviti prekidi trudnoće, zavisno od perioda trudnoće, a ako se pri prekidu trudnoće posumnja da je prekid započet van zdravstvene ustanove krivičnim delom, ovlašćeni lekar zdravstvene ustanove obaveštava o tome organ nadležan za unutrašnje poslove. Krivično delo nedozvoljeni prekid trudnoće propisano je članom 120. Krivičnog zakonika ("Sl. glasnik RS", br. 85/2005, 88/2005 - ispr., 107/2005 - ispr., 72/2009, 111/2009, 121/2012, 104/2013, 108/2014 i 94/2016), i pripada grupi krivičnih dela protiv života i tela, grupisanih u trinaestoj glavi.

# BOSNA I HERCEGOVINA, HRVATSKA I SLOVENIJA

Pitanje prekida trudnoće u Bosni i Hercegovini, Hrvatskoj i Sloveniji regulisano je na veoma sličan način s obzirom na to da su zakoni koji uređuju ovu materija doneseni još krajem sedamdesetih godina prošlog veka, kada su ove države bile deo jednog pravnog sistema. Štaviše, ti zakoni usvajani su u skladu sa odredbom Ustava SFRJ iz 1974. godine, kojom je zagarantovano pravo slobodnog odlučivanja o rađanju dece što se može ograničiti samo radi zaštite zdravlja (član 191.).[[1]](#footnote-1) Preciznije rečeno, u BiH i danas je na snazi *Zakon o uslovima i postupku za prekid trudnoće,* („Službeni list Socijalističke Republike Bosne i Hercegovine“, br. 29/77, 12/87), u Hrvatskoj je to *Zakon o zdravstvenim merama za ostvarivanje prava na slobodno odlučivanje o rađanju dece,* („Narodne novine“, broj 18/78, 88/09)[[2]](#footnote-2) dok je u Sloveniji važeći *Zakon o zdravstvenim merama za ostvarivanje prava na rađanje dece,* (Službeni list Socijalističke Republike Slovenije, br. 11/77) [[3]](#footnote-3). S obzirom na to da su pojedine odredbe u vezi uslova za prekid trudnoće identične, navedena nacionalna zakonodavstva analiziraće se objedinjeno.

Prekid trudnoće, zakoni definišu kao medicinski zahvat koji se može izvršiti samo na zahtev trudne žene ili uz pismenu saglasnost roditelja, odnosno staraoca ako se radi kod lica lišenog poslovne sposobnosti ili mlađeg od 16 godina. Dodatno, Zakon BiH propisuje mogućnost da i maloletna trudnica starija od 16 godina može podneti zahtev za prekid trudnoće ako je zaposlena, što mora dokumentovati. Takođe, prema navedenom zakonu, prekid trudnoće kod maloletne trudnice starije od 14 godina ne može se izvršiti bez njene saglasnosti.

Na osnovu zakona, prekid trudnoće može se izvršiti do kraja 10 nedelje trudnoće od dana začeća, a nakon isteka ovog termina, ili kad se utvrdi da bi to moglo teže narušiti zdravlje žene, potrebno je odobrenje nadležne prvostepene komisije. Izuzetno, prekid trudnoće može se izvršiti i posle navršene desete nedelje trudnoće ali ne i posle 20 i to:

1) kada se na osnovu medicinskih indikacija utvrdi da se na drugi način ne može spasiti život ili otkloniti teško narušavanje zdravlja žene;

2) kada se na osnovu naučno-medicinskih saznanja može očekivati da će se dete roditi sa teškim telesnim ili duševnim nedostacima;

3) kada je do začeća došlo izvršenjem krivičnog dela (silovanje, obljuba nad nemoćnim licem, obljuba zloupotrebom položaja, obljuba nad maloletnim licem, ili rodoskrnavljenje).

Postupak po zahtevu za prekid trudnoće je hitan zbog čega prvostepena komisija mora odlučivati o zahtevu u roku od nekoliko dana ( Hrvatska – osam, Slovenija – sedam, BiH - tri) od dana prijema zahteva. U slučaju da trudna žena nije zadovoljna odlukom komisije, može uložiti prigovor drugostepenoj komisiji čija odluka se smatra konačnom. Sve ove procedure i postupci, zasnivaju se na odgovarajućoj medicinskoj dokumentaciji o čemu nadležne zdravstvene ustanove, vode evidenciju što predstavlja profesionalnu i službenu tajnu (BiH) i o čemu obaveštavaju organ nadležan za vođenje zdravstvene statistike (Hrvatska). Troškove indukovanog prekida trudnoće snosi pacijentkinja dok su troškovi prekida trudnoće iz medicinskih razloga, obuhvaćeni zdravstvenim osiguranjem.

Iznimno, bez obzira na uslove i zakonom propisan postupak, prekid trudnoće će se izvršiti ili dovršiti kada preti neposredna opasnost za život ili zdravlje trudne žene i kada je prekid trudnoće već započet. Ako se pri prekidu trudnoće posumnja da je prekid započet suprotno odredbama zakona, ovlašćeni lekar zdravstvene ustanove obaveštava o tome organ nadležan za unutrašnje poslove.

I u Hrvatskoj *(Zakon o liječništvu, Narodne novine 121/03, 117/08)[[4]](#footnote-4)* i u Sloveniji *(Zakon o pružanju zdravstvenih usluga, Zakon o zdravstvenim radnicima, Slovenački kodeks lekarske etike i deontologije)* lekari imaju pravo da odbiju izvršenje prekida trudnoće i da se pozovu na prigovor savesti, zbog svojih etičkih, verskih ili moralnih stavova ili uverenja, ako time ne uzrokuje trajne posledice za zdravlje ili ne ugroze život pacijenta, o čemu moraju da obaveste pacijenta i upute ga drugom lekaru iste struke.

# MAKEDONIJA

Makedonski parlament (Sobranje) je sredinom 2013. godine usvojio Zakon o prekidu trudnoće (Zakonot za prekinuvanje na bremenosta, „Služben vesnik na Republika Makedonija“, br. 87/13, 164/13, 114/14, 149/15), nadalje Zakon, ubrzanim postupkom i bez javne debate. Do usvajanja ovog zakona na snazi je bio zakon donesen u doba SFRJ. Novim zakonom uvedene si sledeće novine – žena mora pismeno da zatraži prekid trudnoće, obavezno savetovanje sa lekarom koji treba da izvrši medicinsku intervenciju prekida trudnoće, obavezni ultrazvučni ginekološki pregled pre i posle prekida trudnoće i obavezni period od tri dana između savetovanja i medicinske intervencije prekida trudnoće.  Zakon je predložila tadašnja vlada na čelu sa konzervativnom strankom VMRO-DPMNE, prepoznatljivoj po raznim merama za podizanje nataliteta u zemlji.

Zakon uređuje uslove pod kojima može da se izvrši prekid trudnoće, procedure za odobrenje prekida trudnoće, uslove koje moraju da ispunjavaju zdravstvene ustanove u kojima se obavlja prekid trudnoće i nadzor nad uslovima i postupkom prekida trudnoće. Prekid trudnoće je definisan kao medicinska intervencija o kojoj slobodno odlučuje trudna žena. U skladu s članom 2. stav 2. Zakona, pravo na prekid trudnoće može da bude ograničeno samo u cilju zaštite zdravlja i života trudne žene. U cilju zaštite zdravlja trudnice, prekid trudnoće može da se izvrši do isteka desete nedelje trudnoće od začeća i uz pismenu saglasnost trudnice. Ako je trudnica maloletna ili lišena pravne sposobnosti, prekid trudnoće može da se izvrši do isteka desete nedelje trudnoće uz pismenu saglasnost roditelja, odnosno staratelja. Prekid trudnoće ne može da se izvrši do navršenja desete nedelje trudnoće ako bi to ugrozilo zdravlje i život trudne žene. Takoće, prekid trudnoće do isteka desete nedelje trudnoće ne može da se izvrši ako je od prethodnog prekida trudnoće proteklo manje od godinu dana (član 3. stav 5 Zakona).

Član 4. navodi izuzetke od odredbe kojom se ograničava izvršenje prekida trudnoće. Prekid trudnoće se može izvršiti i nakon isteka desete nedelje trudnoće i ako je od prethodnog prekida trudnoće proteklo manje od godinu dana u sledećim slučajevima:

- ako postoje medicinske indikacije da dalja trudnoća ugrožava život i zdravlje žene,

- ako postoje medicinske indikacije da će dete biti rođeno sa teškim telesnim i duševnim nedostacima,

- ako je trudnoća posledica izvršenja krivičnog dela (obljuba mamloletnice, silovanje, obljuba nemoćnog lica, zloupotreba položaja ili rodoskrnavljenje),

- ako se utvrdi da tokom trudnoće ili porođaja trudna žena može da dođe u veoma tešku ličnu, porodičnu ili materijalnu situaciju koja bi ugrozila njeno zdravlje.

Za prekid trudnoće do isteka deset nedelje trudnoće, žena podnosi zahtev lekaru koji treba da izvrši prekid trudnoće na obrascu koji propisije Ministarstvo zdravlja. Lekar je dužan da obavi savetovanje sa trudnom ženom koja želi da izvrši prekid trudnoće u skladu s posebnim aktom koji donosi Ministarstvo zdravlja. Ukoliko trudna žena ostane pri svojoj odluci da prekine trudnoću, dužna je da da pismenu saglasnost. Od dana savetovanja do prekida trudnoće mora da protekne tri dana.

Ako lekar kome se trudna žena obratila smatra da prekid trudnoće može da ugrozi njeno zdravlje, ona će biti upućena na prvostepenu komisiju u zdravstvenoj ustanovi u kojoj se obavlja prekid trudnoće. Prvostepenu komisiju formira direktor zdravstvene ustanove. Prigovor protiv odluke prvostepene komisije rešava drugostepena komisija. Drugostepenu komisiju formira Ministarstvo zdravlja za celu teritoriju Republike Makedonije i nju čine tri člana : lekar specijalista ginekologije, lekar specijalista interne medicine i socijalni radnik. Predsednik drugostepene komisije je lekar specijalista ginekologije. Član prvostepene komisije ne može da bude član drugostepene komisije, kao što ni član drugostepene komisije ne može da bude član prvostepene komisije. Trudna žene podnosi pismeni zahtev prvostepenoj komisiji, a u slučaju da je maloletna ili pravno nesposobna, to čini roditelj odnosno staratelj. Sednici prvostepene komisije u tom slučaju može da prisustvuje roditelj odnosno staratelj trudne žene. Takođe, bračni drug može da prisustvuje sednici prvostepene komisije. Ako prvostepena komisija oceni da žena može da izvrši prekid trudnoće, ona je dužna da od nje zatraži pisanu saglasnost za prekid trudnoće, odnosno u navedenim slučajevima od njenog roditelja ili staratelja. Komisije moraju da donese odluku u roku od tri dana, i to prvostepena komisija od dana podnošenja zahteva za prekid trudnoće, a drugostepena komisija od dana prijema prigovora na odluku prvostepene komisije. Ako ovi rokovi ne mogu da se ispoštuju iz opravdanih razloga, rok za donošenje odluke komisije ne može da bude duži od sedam dana. Odluka drugostepene komisije je konačna. Zdravstvena ustanova je dužna da čuva dokumentaciju o prekidu trudnoće u posebnoj arhivi.

Prekid trudnoće može da se izvrši i bez odluke komisije ako su ugroženi zdravlje i život trudne žene, te se ne može čekati donošenje odluke. Lekar koji je izvršio prekid trudnoće bez odluke komisije, dužan je da o tome izvesti direktora zdravstvene ustanove u roku od 24 časa, a direktor je dužan da u roku od tri dana izvesti o tome prvostepenu komisiju.

Zdravstvena ustanova u kojoj je izvršen prekid trudnoće dužna je da sprovede kontrolu zdravlja žene kojoj je izvršen prekid trudnoće, kao i da joj pruži odgovarajuće medicinske savete. Prekid trudnoće može se obaviti u zdravstvenoj ustanovi koja ima ginekološko-akušersko odeljenje u skladu s propisima o zdravstvenoj zaštiti i koja ima odobrenje Ministarstva zdravlja za obavljanje medicinske intervencije prekida trudnoće. Ministarstvo zdravlja propisuje medicinski protokol u vezi s prekidom trudnoće koji obuhvata neophodne medicinske analize i obavezni ultrazvučni pregled pre i posle prekida trudnoće, kao i postupak prekida trudnoće. Zdravstvena ustanova je dužna da obezbedi da prekid trudnoće vrši lekar specijalista ginekologije i akušerstva i medicinska sestra babica.

Članom 36. Zakona predviđeno je da će lekar koji izvrši prekid trudnoće suprotno odredbama ovog zakona ili u zdravstvenoj ustanovi koja ne zadovoljava uslove definisane ovim zakonom, odgovarati za krivično delo za koje je zaprećena kazna od šest meseci do tri godine zatvora.

# CRNA GORA

Zakon o uslovima i postupku za prekid trudnoće *("Službeni list Crne Gore", br. 053/09)*, prekid trudnoće definiše kao posebnu medicinsku intervenciju kojom se završava trudnoća pre biološkog termina.[[5]](#footnote-5) Ovaj postupak smatra se hitnim „i njegovim sprovođenjem se obezbeđuje čuvanje profesionalne tajne, poštovanje ličnosti i dostojanstva trudnice.“

Zakon precizira da se „prekid trudnoće može izvršiti do 10 nedelja od dana začeća, na osnovu pisanog zahteva trudnice.“ Iznimno, prekid se može izvršiti i posle 10 nedelje ali ne i nakon 32. Takođe, Zakon ostavlja mogućnost da se prekid trudnoće može izvršiti i u periodu nakon isteka 10 pa do 20 nedelje, ukoliko se:

1) na osnovu medicinskih indikacija utvrdi da se na drugi način ne može spasiti život ili otkloniti teško narušavanje zdravlja žene za vreme trudnoće, porođaja, ili posle porođaja;

2) na osnovu medicinskih indikacija može očekivati da će se dete roditi sa teškim telesnim ili duševnim nedostacima;

3) začeće dogodilo izvršenjem krivičnog dela;

4) žena u toku trudnoće ili posle porođaja može naći u teškim ličnim ili porodičnim prilikama.

Prekid trudnoće u gore navedenim slučajevima odobrava prvostepena odnosno, u slučaju žalbe, drugostepena komisija koja donosi konačnu odluku.

Prema Zakonu, prekid trudnoće posle 20 nedelje može se izvršiti samo na osnovu medicinskih indikacija navedenih napred pod 1) i 2). U slučaju kada se prekid trudnoće radi u periodu od 24 do 32 nedelje Zakon obavezuje na prethodni feticid, kao medicinsku intervenciju, da bi se izbeglo rađanje živog, a oštećenog ploda. U oba navedena slučaja, potrebna je saglasnost Etičkog komiteta Kliničkog centra Crne Gore. Međutim, ako se radi o hitnoj intervenciji radi spasavanja života trudnice, prekid trudnoće se može izvršiti bez odobrenja Komiteta.

Prekid trudnoće maloletnog lica ili lica pod starateljstvom može se izvršiti samo uz pisanu saglasnost roditelja, usvojioca, odnosno staraoca ili nadležnog organa starateljstva, ukoliko se zbog odsutnosti ili sprečenosti roditelja, usvojioca, odnosno staraoca, njihova saglasnost ne može pribaviti.

Troškove prekida trudnoće do 10 nedelje, prema Zakonu, snosi trudna žena odnosno Centar za socijalni rad ako je ona korisnik socijalne zaštite, ili roditelj, usvojilac, staralac ili organ starateljstva maloletnog lica. U ostalim slučajevima navedenim u Zakonu, troškove prekida trudnoće snosi Fond za zdravstveno osiguranje Crne Gore.

Zakon o uslovima i postupku za prekid trudnoće nije normirao pravo lekara na prigovor savesti koji, kao takav, nije definisan ni drugim aktima. Međutim, u Kodeksu medicinske etike i deontologije, *(VII Regulisanje plodnosti - planiranje porodice, tačka 3)* navodi se da su lekari „dužni očuvati nerođeni život, a prekid trudnoće obavlja se prema zakonskim odredbama, a lekari ne mogu biti primorani da urade ili ne urade prekid trudnoće.“[[6]](#footnote-6)

**Izvori informacija**

**ECPRD Request 2592** Legal status and societal practice of abortion / termination of pregnancy (2014)

ECPRD Request 2563 Legislation on the right to abortion in the European Union (2014)

Krivična dela protiv života i tela: krivično delo nedozvoljenog prekida trudnoće - član 120. Krivičnog zakonika. Pravni instruktor, br. 127 (03.11.2016.)

Ministarstvo za zdravstvo Republike Makedonije, Zakonot za Prekinuvanje na bremenosta, <http://zdravstvo.gov.mk/zakon-za-prekinuvanje-na-bremenosta/>

Istraživanje uradile:

Tanja Ostojić

načelnik Biblioteke

Milana Šteković,

viši savetnik – istraživač

1. Internet: <http://mojustav.rs/wp-content/uploads/2013/04/Ustav-SFRJ-iz-1974.pdf> [↑](#footnote-ref-1)
2. Internet: <http://www.propisi.hr/print.php?id=9842>

Ustavni sud Republike Hrvatske odbacio je predlog za ocenu ustavnosti ovog zakona početkom 2017. godine, koji je sedam udruženja podnelo pre 26 godina. Takođe, Sud je obavezao Hrvatski sabor da u roku od dve godine donese novi zakon koji reguliše ovo pitanje. Zakonodavcu je ostavljeno da novim zakonom odredi preventivne i edukativne mere, kako bi prekid trudnoće bio izuzetak. Internet: <https://dnevnik.hr/vijesti/hrvatska/ustavni-sud-danas-objavljuje-odluku-o-zakonu-o-pobacaju---468514.html> [↑](#footnote-ref-2)
3. Internet: <http://www.wikiwand.com/en/Abortion_in_Slovenia> [↑](#footnote-ref-3)
4. Internet: <https://www.zakon.hr/z/405/Zakon-o-lije%C4%8Dni%C5%A1tvu> [↑](#footnote-ref-4)
5. Pre stupanja na snagu važećeg Zakona, na snazi je bio Zakon o uslovima i postupku za prekid trudnoće ("Službeni list Socijalističke Republike Crne Gore", br. 029/79, 031/79, 029/89, 039/89, Službeni list Republike Crne Gore", br. 048/91, 017/92, 059/92, 027/94, Internet: <http://www.mzdravlja.gov.me/biblioteka/zakoni?pagerIndex=2> [↑](#footnote-ref-5)
6. Internet: <http://www.mzdravlja.gov.me/biblioteka?query=kodeks&sortDirection=desc> [↑](#footnote-ref-6)